Willem Johannes (Willie) Bam is in 1921 uit eenvoudige ouers gebore. Sy vader sterf aan tering toe Willie 14 jaar oud was en sy moeder moes die gesin onderhou. Sy begin 'n vis-en-skyfies winkel by die Germistonmeer waarmee sy haar seuns se onderwys betaal. Willie slaag matriek in die eerste klas en verwerf daarmee 'n onderwysbeurs. Hy begin skoolhou by Jeppe Boys High terwyl hy deeltyds klasloop by Wits. Hy verwerf 'n dubbele meestersgraad in sielkunde en aardrykskunde.
Sy gesondheid begin vanaf 1996 drasties agteruitgaan, wat hom noodsaak om sy aktiwiteite te begin inkort. Hy bly egter op die hoogte van ontwikkelinge in sy gebied. Eind Februarie 2006 roep hy finaal halt na die soveelste embolisme tydens 'n kliniek by Kalafong. Die kanker waaraan hy sinds 2001 gely het begin die oorhand kry en hy sterf op 4 September 2007 op die ouderdom van 86 jaar. Hy word oorleef deur sy eggenote en sy seun Willem Andries.
Eienskappe van hom wat altyd onthou sal word is sy nederigheid, betroubaarheid, integriteit, sterk karakter en sy mooi voorbeeld wat hy as vader en gesinshoof gestel het. Ons eer sy nagedagtenis.